বৃহস্পতিবার সকাল থেকেই ত্রিস্তর গ্রাম পঞ্চায়েত নির্বাচনের ভোট গণনা শুরু হয় জেলার ১৪টি জায়গায়৷ উলুবেড়িয়া ১ ও ২, শ্যামপুর ১ নম্বর ব্লক, পাঁচলা এবং সাঁকরাইল ব্লকের মোট সাতটি গ্রাম পঞ্চায়েতে সংখ্যাগরিষ্ঠতা পেয়েছে বিজেপি৷ তৃণমূলের হাতে থাকা উলুবেড়িয়ার খলিশানি, বাসুদেবপুর, বাণীবন, তুলসিবেড়িয়া, শ্যামপুরের বেলাড়ি ও পাঁচলার গঙ্গাধরপুর এবং সাঁকরাইল ব্লকের মানিকপুর গ্রাম পঞ্চায়েত বিজেপি দখল করেছে৷ এর মধ্যে খলিশানি গ্রাম পঞ্চায়েত উলুবেড়িয়া পূর্ব বিধানসভা কেন্দ্রের অন্তর্ভুক্ত৷ ওই কেন্দ্রের বিধায়ক, রাজ্য বিধানসভার ডেপুটি স্পিকার হায়দর আজিজ সফি৷ অন্য দিকে, উলুবেড়িয়া উত্তর বিধানসভার বিধায়ক ডাক্তার নির্মল মাজি৷ তাঁর কেন্দ্রের মধ্যে পড়ে বাসুদেবপুর ও তুলসিবেড়িয়া গ্রাম পঞ্চায়েত দু'টি৷